बुधनी विकासखंड पूरी तरह खुले में शौच से मुक्त घोषित
स्वच्छ भारत मिशन के तहत विकासखंड बुदनी को खुले में शौच से मुक्त घोषित कर दिया गया है। सभी 62 ग्राम पंचायतों के गांवों में योजनाबद्ध कार्ययोजना तैयार कर कार्य किया गया। इस दौरान तीन चरणों में काम हुआ जिसमें बच्चों से लेकर बुजुर्गों तक की भागीदारी सुनिश्चित की गई थी।
अभियान में सभी का रहा विशेष सहयोग
जनपद पंचायत के सीईओ नवल मीणा ने बताया कि इस अभियान में महिलाओं, बच्चों व वृद्धों का विशेष सहयोग ग्राम स्तर पर लिया गया। निगरानी समिति में स्वाभाविक नेता, बच्चे, वृद्ध, महिलाओं को शामिल किया गया जिन्होंने गांव में निगरानी की। ब्लाक स्तर पर ब्लाक स्तरीय स्वच्छता दल का गठन किया गया।
तीन चरणों में बच्चों से लेकर बुजुर्गों ने किया काम
ऐसे किया काम
पहला चरण : ग्राम स्तर पर समुदाय के सहयोग से सामुदायिक नक्शा तैयार किया गया। शौचालय विहीन घरों की संख्या निकाली गई। साथ ही ग्राम स्तर पर 10 महिलाओं और 10 पुरुषों की निगरानी समिति का गठन कर 1-1 स्वच्छता दूत का चयन किया गया। घर-घर जाकर शेष शौचालय विहीन घरों का सत्यापन किया गया। यह काम ग्राम स्तर पर स्वच्छता दूत, ब्लाक स्तरीय स्वच्छता दल व समुदाय के सहयोग से किया गया।
दूसरा चरण : पंचायत द्वारा शत-प्रतिशत शौचालय निर्माण कार्य पूरा कराया गया। साथ ही जनजागरूकता के लिए स्वच्छता रैली, युवा सभा, महिला सभा, रात्रि चौपाल, नुक्कड़ बैठक, स्वच्छता नारे लेखन आदि जनजागरूकता कार्यक्रम चलाए गए। स्कूल व आंगनवाड़ी में स्कूल शिक्षक व कार्यकर्ताओं के सहयोग से छात्र-छात्राओं को भी प्रेरित किया गया।
तीसरा चरण : ग्राम स्तर पर निगरानी समिति द्वारा सुबह व शाम गांव में निगरानी की गई। साथ ही ग्राम पंचायत स्तर पर खुले में शौच मुक्त रखने के लिए जुर्माना एवं अन्य योजनाओं से वंचित करने कड़े नियम बनाए गए। गांव की मुख्य दीवार पर इसे लिखवाया गया। सभी पंचायतों द्वारा खुले में शौच करते पाए जाने पर जुर्माना वसूल भी किया गया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva